Vadersdag – net nog ‘n dag waaruit sake-ondernemings geld maak? | News24
LAST UPDATED: 2019-05-23, 20:56
Vadersdag – net nog ‘n dag waaruit sake-ondernemings geld maak?
VANJAAR se Vadersdag is op hande, net meer as ‘n maand na Moedersdag. Vier maande na Valentynsdag. Dae wat met goedbedoelde redes begin het, maar myns ontaard het in geldmaakgeleenthede vir ‘n verskeidenheid sake-ondernemings.
Dan praat ek nie eens van wat reeds met Kers- en Paasfees gebeur het nie. In verband met laasgenoemde twee is dit nie net die besighede wat skuldig is nie.
Talle mense vier lustig saam fees en dink dit gaan oor ‘n ou man met ‘n wit baard in ‘n rooi pak enersyds and andersyds oor ‘n hasie en sjokolade-eiers. Maar dis ‘n afsonderlike gesprek. Kom ons praat oor Vadersdag, en sy oorsprong.
Die gebruik om vaders te eer het in die Middeleeue ontstaan toe daar ‘n egte behoefte was om vaderskap, vaderlike bande en die invloed van vaders in die gemeenskap in Katolieke Europa te gedenk.
Dit was op Maart 19, en hierdie viering is deur die Spanjaarde en Portugese na Latyns-Amerika gebring, waar dit op plekke nog op Maart 19 herdenk word.
Dit het ook na ander dele van die wêreld versprei, maar die datum het na Junie verskuif, ter navolging van die viering van die dag in Junie.
Daar is twee weergawes van die oorsprong van Vadersdagvieringe in die Verenigde State, wat die viering van die dag oral oor die aardbol nuwe stukrag gegee het.
Die een is dat Vadersdag die eerste keer in Amerika op 19 Junie 1910 in die staat Washington gevier is.
‘n Vrou genaamd Sonora Smart Dodd het besluit om haar vader te eer nadat sy in 1909 na ‘n Moedersdagpreek in ‘n kerk geluister het.
Sy het gevoel moeders kry al die aandag terwyl vaders ook geëer moet word. Sonora se pa was nogal ‘n spesiale man.
Hy was William Smart, ‘n veteraan van die Amerikaanse burgeroorlog, wat ‘n wewenaar geword het met die dood van sy vrou toe sy geboorte gegee het aan hul sesde kind. Hy het die ses kinders alleen op hul kleinhoewe grootgemaak, en
Sonora het gevoel vaders soos hy moet erkenning kry. Sy het 5 Junie, haar vader se geboortedag, voorgestel, maar swak beplanning het die datum in Washington tot die derde Sondag in Junie laat verander.
Die ander weergawe van die oorsprong van Vadersdag is dat ene Grace Golden Clayton in op 5 Julie in 1908 aan die predikant van die plaaslike Methodistekerk voorgestel het dat dienste gehou word om vaders te eer nadat ‘n kragtige ontploffing in ‘n myn 361 mans gedood het.
Die dag is van daardie tyd af nie-amptelik in Amerika gevier, maar eers in 1924 het President Calvin Coolidge aanbeveel dat dit tot ‘n nasionale vakansiedag verklaar word. Dis egter nie gedoen nie, maar die gewildheid van die dag het toegeneem. Eers in 1966, het President Lyndon Johnson die derde Sondag in Junie as die amptelike Vadersdag laat verklaar. In 1972, tydens die administrasie van President Nixon, is die dag in Amerika tot ‘n openbare vakansiedag verhef.
Die viering van die dag het wêreldwyd toegeneem, en word oral gevier, die meeste lande in unie, maar ook in ander maande. Suid-Afrika het fie meerderheid gevolg, en eer vaders op die derde Sondag in Junie. Behalwe die oordrewe kommersiële aspek, waarmee die uwe ‘n groot probleem het, kan die vraag gevra word waarom hierdie spesiale dae uitgesonder moet word. Moet moeder en vader nie elke dag van die jaar geëer word nie?
En indien ‘n spesiale dag wel nodig is, vergeet ons nie in die res van die jaar van vader of moeder net om deur die dag een maal per jaar aan hul teenwoordigheid op aarde herinner te word nie? Dalk alleen in ouetehuise? En dan wonder ons half omgekrap ‘wat gaan ek nou vir ma of pa koop?’